Document ID: 32013R1144

VYKONÁVACIE NARIADENIE KOMISIE (EÚ) č. 1144/2013
z 13. novembra 2013,
ktorým sa do Registra zaručených tradičných špecialít zapisuje názov [Tepertős pogácsa (ZTŠ)]
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (EÚ) č. 1151/2012 z 21. novembra 2012 o systémoch kvality pre poľnohospodárske výrobky a potraviny (1), a najmä na jeho článok 52 ods. 2,
keďže:
(1)
Nariadením Rady (EÚ) č. 1151/2012 sa zrušilo a nahradilo nariadenie Rady (ES) č. 509/2006 z 20. marca 2006 o zaručených tradičných špecialitách z poľnohospodárskych výrobkov a potravín (2).
(2)
Žiadosť Maďarska o zápis názvu „Tepertős pogácsa“ do registra bola v súlade s článkom 8 ods. 2 nariadenia (ES) č. 509/2006 uverejnená v Úradnom vestníku Európskej únie (3).
(3)
Nemecko a Rakúsko zaslali Komisii v súlade s článkom 9 nariadenia (ES) č. 509/2006 svoje vyhlásenia o námietke. V súlade s odsekom 3 uvedeného článku Komisia tieto vyhlásenia preskúmala a označila ich za prípustné.
(4)
Maďarsko uviedlo, že s Nemeckom a Rakúskom podpísalo dohodu.
(5)
Dohoda s Nemeckom viedla k zmene žiadosti o zápis, ktorá spočívala v odstránení požadovaných parametrov kvality múky (BL55 a BL80).
(6)
Rakúsko akceptovalo vyhlásenie Maďarska, že cieľom žiadosti o zápis je iba ochrana maďarského označenia „Tepertős pogácsa“ ako zaručenej tradičnej špeciality, nemá žiaden nepriaznivý vplyv na výrobky s názvom „Grammelpogatsche“ a nebráni výrobe výrobku predávaného pod názvom „Grammelpogatsche“.
(7)
Vzhľadom na uvedené skutočnosti môže byť označenie „Tepertős pogácsa“ zapísané do registra zaručených tradičných špecialít, a preto je vhodné aktualizovať a uverejniť špecifikáciu výrobku,
PRIJALA TOTO NARIADENIE:
Článok 1
Názov uvedený v prílohe I k tomuto nariadeniu sa zapisuje do registra.
Článok 2
Aktualizovaná špecifikácia výrobku je uvedená v prílohe II k tomuto nariadeniu.
Článok 3
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 13. novembra 2013

Labels: 3
7
18
17